คลังเสนอกม.วัดใจ‘ธีระชัย’กล้าคลอดภาษีที่ดินคนรวย
คลังวัดใจ &#8220;ธีระชัย&#8221; เสนอเรื่องให้พิจารณาเก็บภาษีคนรวยถือครองที่ดิน
15 ส.ค. 2554

คลังวัดใจ “ธีระชัย” เสนอเรื่องให้พิจารณาเก็บภาษีคนรวยถือครองที่ดิน
นายนริศ ชัยสูตร ผู้อำนวยการสำนักงานเศรษฐกิจการคลัง (สศค.) กล่าวว่า เมื่อรัฐมนตรีว่าการกระทรวงการคลังคนใหม่เข้ามารับตำแหน่ง จะเสนอร่างกฎหมายต่างๆ ที่สำคัญให้นายธีระชัย ภูวนาถนรานุบาล รมว.คลัง พิจารณาผลักดันออกมาบังคับใช้ต่อ โดยมีกฎหมายที่สำคัญค้างอยู่ระหว่างการพิจารณาต่อ คือร่างพระราชบัญญัติ (พ.ร.บ.) ภาษีที่ดินและสิ่งปลูกสร้าง ซึ่งจะต้องเสนอให้รัฐบาลเห็นชอบภายใน 60 วันนับจากวันที่มีการเปิดรัฐสภา มิเช่นนั้นกฎหมายฉบับนี้จะตกไปยกร่างกลับมาใหม่
ผู้อำนวยการ สศค. กล่าวว่า ร่าง พ.ร.บ.ภาษีที่ดินฯ ถือเป็นกฎหมายที่มีความสำคัญในทางเศรษฐกิจ ทำให้การเก็บภาษีมีความเป็นธรรม คนรวยที่มีการถือครองที่ดินจำนวนมากก็ต้องเสียภาษีมากกว่าคนที่ไม่ที่ดิน ซึ่งจะเป็นการลดความเหลื่อมล้ำของสังคมตามนโยบายของรัฐบาล แม้ว่าอาจจะไม่ได้รับการสนับจากผู้มีที่ดินมากๆ แต่ก็ดีสำหรับคนส่วนใหญ่ในประเทศ จึงขึ้นอยู่กับฝ่ายการเมืองว่าจะตัดสินใจอย่างไร 
นอกจากนี้ ยังมีร่าง พ.ร.บ.หลักประกันธุรกิจ ร่าง พ.ร.บ.แก้ไขพระราชกำหนดว่าด้วยนิติบุคคลเฉพาะกิจ เพื่อแปลงสินทรัพย์เป็นหลักทรัพย์ และร่าง พ.ร.บ.ประกอบการธุรกิจบัตรเครดิต ที่ต้องยืนยันร่างกฎหมายให้รัฐสภาพิจารณาภายใน 60 วันเช่นกัน ซึ่งร่างกฎหมายทั้งหมดล้วนมีความสำคัญทางเศรษฐกิจ
นายนริศ กล่าวว่า ยังมีร่างกฎหมายที่ค้างอยู่ระหว่างการพิจารณาของคณะกรรมการกฤษฎีกา คือ ร่าง พ.ร.บ.ทวงถามหนี้อย่างเป็นธรรม ร่าง พ.ร.บ.การเงินการคลังของรัฐ ร่าง พ.ร.บ.หลักทรัพย์และตลาดหลักทรัพย์ ร่าง พ.ร.บ.ประกันวินาศภัย ร่าง พ.ร.บ.ประกันชีวิต และร่าง พ.ร.บ.มาตรการการคลังเพื่อสิ่งแวดล้อม ร่าง พ.ร.บ.การส่งเสริมการควบกิจการในตลาดทุน นี่คือกฎหมายที่เกี่ยวข้องกับเศรษฐกิจที่รอคิวต้องเสนอให้ รมว.คลังพิจารณาเพื่อนำเสนอต่อคณะรัฐมนตรี เพื่อให้คณะกรรมการกฤษฎีกาตรวจร่างต่อไปโดยที่ไม่ต้องมาเริ่มต้นยกร่างกันใหม่
นอกจากนี้ ยังมีร่างกฎหมายอีกฉบับที่สำคัญมาก คือ ร่างพ.ร.บ.การส่งเสริมการควบกิจการในตลาดทุนที่อยู่ระหว่างการเสนอร่างแรกให้ รมว.คลัง พิจารณาเห็นชอบและเสนอเข้าคณะรัฐมนตรี ก็ขึ้นอยู่ว่า รมว.คลัง คนใหม่ที่เป็นผู้เชี่ยวชาญด้านตลาดการเงินและตลาดทุน จะเห็นชอบตามร่างเดิม หรือให้มีการแก้ไขเพิ่มเติม